Foto: FAH

DOMOLJUBNA koalicija i MOST nezavisnih lista predsjednici Republike Kolindi Grabar-Kitarović u utorak navečer došli su sa dokazom o 78 potpisa potpore izabranih saborskih zastupnika, a do sutra poslijepodne najavljuju da će postići dogovor o nestranačkom mandataru.



Potvrdili su to čelni čovjek Domoljubne koalicije Tomislav Karamarko i čelnik Mosta Božo Petrov na Pantovčaku, nakon konzultacija s hrvatskom predsjednicom.



"Dokazali smo predsjednici da raspolažemo saborskom većinom i pokazali 78 potpisa - 63 Domoljubne koalicije i 15 Mosta", rekao je Karamarko novinarima nakon razgovora s Grabar-Kitarović koji je trajao 20-ak minuta. Neslužbeno se doznaje da su potpise potpore uz Domoljubnu koaliciju dala i dva zastupnika stranke Milana Bandića te zastupnica albanske nacionalne manjine Ermina Lekaj Prljaskaj te bivši SDSS-ovac Mirko Rašković.



Karamarko je dodao kako postoje najave da će još neki od izabranih saborskih zastupnika dati potporu njihovoj saborskoj većini. Mandatar će se znati sutra poslijepodne, a Most i Domoljubna koalicija ponovno će sutra doći na konzultacije na Pantovčak, rekao je. "Nastojat ćemo da to bude nestranačka stručna osoba, kakva će biti i cijela vlada – reformska i stručna", ustvrdio je Karamarko te ponovio da će se sutra "u ovo vrijeme znati mandatar".



Na pitanje novinara potvrdio je da vjerojatno neće biti mandatar, ali da to ne znači da neće biti u Vladi. "Madatar vjerojatno neću biti, sutra ćemo vidjeti. Dogovor je da to bude nestranačka osoba , a postoji mogućnost da to bude i osoba iz Mosta", rekao je.



Petrov: Vladu bi mogli imati za dva do tri tjedna



Čelnik Mosta Božo Petrov rekao je kako je cilj Mosta od samog početka bio stručna, reformska vlada s nestranačkim mandatarom.



"To je zapravo ono što smo od početka iščekivali. Cilj nam je nestranački mandatar i nadam se da ćemo to sutra definirati, do 18 sati", rekao je te izrazi nadu da će Hrvatska dobiti novu vladu u idućih dva do tri tjedna, ako se u srijedu postigne dogovor o mandataru.



Petrov je odbacio optužbe SDP-a kako ne govori istinu kad kaže da su iz te stranke vršili pritiske na Mostove zastupnike te dodao da sve što se događalo nakon izbora dovoljno govori o tome tko iznosi neistine. Podsjetio je i na "silna nazivanja Mostovih saborskih zastupnika zadnjih pet tjedana" preko čega su prešli, no u trenutku kad su ušli u pregovore, jasno su rekli da je 'dosta šamaranja9 i da to više neće trpjeti te da će se stvari definirati do utorka. "Očekivali smo da će se barem tada krenuti korektno", dodao je Petrov. "Ako se ni tada granica ne može poštivati onda to znači kako ni s druge strane nema korektnosti, a taj dio mi nećemo tolerirati", poručio je.



Petrov je rekao da se znaju imena u Mostu na koje su vršeni pritisci i da su ti ljudi danas bili na sastanku Nacionalnog vijeća te dodao da je odluka da se s imenima sada ne izlazi u javnost. "To ne želim iznositi jer je to sramota nekih drugih osoba", naveo je.



Negirao je da su iz HDZ-a bilo kada zvali zastupnike Mosta. Također, negirao je da su na njega vršili pritiske da ne ide s SDP-om. "Kada smo rekli da idemo s Domoljubnom koalicijom jer je SDP-ov Glavni odbor odbio naš prijedlog, nema tko me nije napadao s lijeve strane da smo navodno fašisti. Kada jedna od strana nije prihvatila tripartitnu vladu onda su me nazivali komunjarom, a danas sam opet fašist. Ne, ja sam uvijek isti", naglasio je.



Odgovarajući na Milanovićevu tvrdnju da je Most od SDP-ove koalicije tražio mnogo, ocijenio je kako je jako zanimljivo da su im onda tako lako dali puno toga. Smatra i da ono što je Most tražio nije mnogo i da su bili spremni na dogovor. Potvrdio je da su od SDP-ove koalicije tražili osam ministarstava, s tim da se oko toga mogu dogovarati. U utorak se trebalo dogovarati oko ljudi koji će voditi resore, ali do toga nije došlo.



Petrov: Predsjednik Sabora i formiranje Vlade u istom trenutku



Upitan zašto nisu u nedjelju dali potpise SDP-u nakon kruga obimnih pregovora, a samo dan kasnije su ih dali HDZ-u nakon, kako je sam rekao, kratkih razgovora, Petrov je odgovorio kako su odlučili ući u razgovore tako da se definira kompletan paket odgovornosti po resorima, imenovanjima, tako da se i predsjednik Sabora i formiranje Vlade dogodi u istom trenutku. "S obzirom na situaciju koja se odvijala i informacije koje smo dobili, nemamo namjeru dopustiti nikome da upravlja s našim ljudima. Mi smo definirali na ovaj način sigurnost da imamo svojih 15 mandata i da imamo parlamentarnu većinu, a nadam se da ćemo se u 24 sata dogovoriti", kazao je. Naglasio je i kako zato su prvo dali potpise, a tek nakon toga se dogovaraju dok je u slučaju SDP-a bilo obrnuto.



Petrov je naglasio i da su sada, obzirom na ono što se radilo, vrata zatvorena SDP-ovoj koaliciji.

Poručio je i kako će prema HDZ-u ići s istim zahtjevima s kojima su išli i prema SDP-u.



Upitan hoće li Domoljubna koalicija dati Mostu osam resora, Karamarko je odgovorio kako će o tome razgovarati ali da su glavni kriteriji stručnost, moral i domoljublje tih ljudi. Karamarko je kazao i da njegova koalicija ima svog kanididata za nestranačkog mandatara, ali nije želio iznositi njegovo ime.



Odgovarajući na Milanovićeve optužbe kako "HDZ sada provodi svoju policijsku obavještajnu operaciju", odgovorio je kako je Milanović opsjednut segmentom koji se bavi državnom sigurnošću ocjenivši kako se radi o njegovim kompleksima jer nije sudjelovao u Domovinskom ratu pa su mu sumnjivi oni koji su radili u tom segmentu državne uprave.



"Čovjek gubi i onaj koji gubi ima se pravo ljutiti. On se i nema pravo ljutiti jer je četiri godine upropaštavao zemlju i imao je ambiciju to raditi još četiri godine. Sada se ljuti što mu je to onemogućeno", rekao je Karamarko.

Tijek konzultacija:



18:32 "Ono što ćemo mi staviti na web stranicu je 100 stranica prijedloga, i jedna i druga koalicija se slažu. Očekujem da, kad se formira vlada, ni oporba neće praviti otpor", rekao je Petrov.



Karamarko je rekao da je o svemu spreman razgovarati s MOST-om. "Konstituiranje Sabora je isto dio paketa", kazao je Karamarko, a Petrov je dodao da očekuje da će se to dogoditi u sljedeća dva do tri tjedna.

18:30 "Ovo nije koalicija, nego je suradnja. U trenutku kada date odgovor da je suradnja vezana za nestranačkog mandatara i da nema podjele resora po političkom ključu onda znate da to nije koalicija, nego suradnja", pokušalo je Petrov objasniti razliku između koalicije i suradnje.

18:28 "Zvali su me komunjarom i fašistom, ali ja sam uvijek isti", dodao je. "Mi idemo s jednakim zahtjevima prema HDZ-u", kaže Petrov.



Karamarko je rekao da će pristati na mandatara koji će biti stručan. "Pregovori neće dugo trajati. Recimo da imamo kandidata i da ćemo razgovarati o njemu. Neću vam reći ime", kazao je Karamarko. "Onaj tko gubi ima se pravo ljutiti. Ali Milanović se nema pravo ljutiti jer 4 godine upropaštava zemlju. Vjerujem u dogovor o mandataru", dodao je.

18:24 "Mi imamo svoje prijedloge za mandatara, a sigurno i HDZ", kazao je Petrov. "Mi smo jasno rekli da će se ime mandatara znati do utorka, ali je to malo produženo. Mi nemamo informaciju da je bilo tko iz MOST-a dobio bilo kakav poziv iz HDZ-a. Ja se nikad nisam vodio bilo kakvim porukama. Dobivali smo razne poruke, ali bili smo dosljedni", dodaje Petrov.

18:21 "Za mene je sve do jutros to bila ugodna suradnja. Jasno smo rekli na početku da s nama ponekad suradnja neće biti ugodna. Ja i dalje očekujem da se nastave pregovori s drugom stranom. Tražili smo osam ministarstava, s tim da smo rekli da se možemo dogovarati. Danas smo o tome svemu kratko pričali s Domoljubnom koalicijom", dodao je Petrov. "U 24 sata ćemo doći do rješenja mandatara. Danas imamo parlamentarnu većinu", dodao je.

Tekst se nastavlja ispod oglasa

18:20 "Ovo je ono što smo od početka iščekivali i očekivali. Nama je cilj nestranački madatar i nadam se da ćemo odluku o tome imati sutra do 18 sati. Sve što se događalo nakon izbora dovoljno govori o tome tko laže. Od silnih nazivanja naših zastupnika zadnjih pet tjedana, preko čega smo prešli, očekivali smo da će se krenuti korektno.



Nećemo s imenima izlaziti u javnost, s imenima onih koje su zvali. Ne želim to iznositi, jer je za mene to sramota", kazao je Petrov.

18:20 "Mi smo pokazali 78 potpisa. 63 naša potpisa i 15 MOST-a. To je to za sada, ali imamo najavu još potpisa. Sutra se nastavljaju konzultacije s predsjednicom i sutra ćemo predložiti mandatara", kazao je Karamarko.

18:00 Tomislav Karamarko i Božo Petrov stigli su na Pantovčak na sastanak s Kolindom.

17:45 Čelnik Mosta Božo Petrov u utorak kasno poslijepodne izašao je pred novinare ispred sjedišta Mosta te izvijestio da Most na nastavak konzultacija na Pantovčak ide s potpisima svih 15 svojih zasupnika i kako će od predsjednice Republike Kolinde Grabar Kitarović zatražiti da im odobri dodatno vrijeme kako bi se se Domoljubnom kolicijom dogovorili o davanju mandata za sastavljanje vlade.



Petrov je ponovio da je svaka mogućnost suradnje s lijevom liberalnom koalcijom završila nakon što su, tvrdi, tijekom pregovora pokušali nagovoriti neke zastupnike Mosta da, u slučaju da pregovori završe neuspjehom, kao mandatara podrže predsjednika SDP-a Zorana Milanovića.



Podsjetio je da je HDZ u jučerašnjem pismu ponudio nastavak suradnje te nestranačkog mandatara i reformsku vladu, a na pitanje može li predsjednik HDZ-a Tomislav Karamarko biti mandatar odgovorio je niječno.



Predsjednik HDZ-a Tomislav Karamarko također se uputio na Pantovčak te najavio da će izjavu dati nakon sastanka s predsjednicom.

17:30 Čelni ljudi Mosta nezavisnih lista i Domoljubne kolaicije dolaze u 18 sati na Pantovčak na nastavak konzultacija predsjednice Republike, doznaje se u njezinom Uredu, no nije poznato dolaze li kod Kolinde Grabar-Kitarović sa 76 potpisa potpore izabranih zastupnika potrebnih da netko dobije mandat za sastavljanje Vlade.



Nakon završenog dopodnevnog dijela konzultacija hrvatska predsjednica nije se obratila javnosti, kao što je to napravila u prijašnja tri kruga, nego je to najavila za kasno poslijepodne, a oko 17 sati poslana je obavijest o nastavku konzultacija.



U međuvremenu je Most prekinuo pregovore o sastavljanju saborske većine i Vlade s koalicijom Hrvatska raste.

17:22 U Uredu predsjednice za Index nisu željeli otkriti koje stranke dolaze na konzultacije kod Kolinde, već su nam rekli da, ako želimo, dođemo na Pantovčak.